KIRJALLINEN KYSYMYS E-3062/01

esittäjä(t): Erik Meijer (GUE/NGL) komissiolle

(7. marraskuuta 2001)

Aihe: Integroitumisen edistäminen ja romanilasten tulevaisuudennäkymien parantaminen takaamalla riittävä omakielinen ja omaan kulttuuriin nojaava opetustarjonta

1. Onko komissio tietoinen, että kun kouluissa on annettu sellaisiin uusiin kansalaisryhmiin kuuluville lapsille, jotka puhuvat kotona turkkia tai arabiaa, opetusta omalla kielellä ja omaan kulttuuriin nojaten, nämä lapset ovat myös oppineet hallitsemaan paremmin asuinalueensa enemmistön kielen, jota käytetään yleisenä viestintäkielenä, mikä on taas edistänyt näiden lasten integroitumista yhteiskuntaan?

2. Ottaako komissio huomioon, että romaniväestö asuu monen eri valtion alueella ja että sillä ei siis ole omaa maa-aluetta, kuten useimmilla muilla Euroopan väestöryhmillä, ja että Keski-Euroopan uusien jäsenvaltioiden unioniin liittymisen jälkeen yhä useamman EU:n kansalaisen ensimmäinen kieli ei ole sama kuin virallinen hallinto- ja opetuskieli?

3. Katsooko komissio, että eräs mahdollinen syy romanien heikkoihin koulusuorituksiin ja rajoitettuihin työmarkkinamahdollisuuksiin on se, että kouluissa, joissa suuri osa oppilaista tai kaikki oppilaat ovat romaneja, ei ole tarjolla omakielistä ja omaan kulttuuriin nojaavaa opetusta?

4. Onko komissio lisäksi tietoinen, että opetuksen puuttuminen omalla kielellä ja omaan kulttuuriin perustuen sellaisissa kylissä ja lähiöissä, joiden asukkaista suuri osa on romaneja, perustellaan viranomaisten taholla erityisesti Slovakiassa sillä, että kyseessä on kieli, jolla ei ole vakiintunutta kirjoitusasua tai yhdenmukaista sanavalikoimaa ja lauserakenteita, minkä vuoksi on mahdollista antaa opetusta vain maan enemmistökielellä?

5. Tietääkö komissio, millaisiin toimiin kielitieteilijät ja muut asianomaiset ovat ryhtyneet saadakseen aikaan yhtenäisen koko Euroopassa sovellettavan romanikielen kirjoitusasun, jotta romanikieltä voitaisiin käyttää tehokkaammin kirjallisuudessa, teatterissa ja opetuksessa?

6. Onko komissio valmis edistämään romanikielen integroimista opetusohjelmaan, kuten Ruotsin Malmössä on tehty, ja näin alueilla, joilla on yli 10 prosentin romaniväestö?

Viviane Redingin komission puolesta antama vastaus

(20. joulukuuta 2001)

Komissio ottaa huomioon arvoisan parlamentin jäsenen toimittamat tiedot, varsinkin kohdat 13, ja muistuttaa, että vastuu koulutusjärjestelmän järjestämisestä ja opetuksen sisällöstä on kokonaan jäsenvaltioilla.

Kohdan 3 osalta komissio toteaa, ettei sillä ole tietoja asiasta.

Maahanmuuttajien kielten opettaminen sekä vähemmistöjen kieltenoppiminen ovat ensisijainen aihealue koulutusalalla toteutettavissa komission ohjelmissa ja aloitteissa.

Sokrates-ohjelmaan kuuluvissa Comenius-toimissa komissio rahoittaa joitakin hankkeita, jotka koskevat koulunkäynnin epäonnistumista ja riskiryhmiin (varsinkin romanien kaltaisiin syrjäytyneisiin ryhmiin) kuuluvia lapsia. Hankkeiden tarkoituksena on muun muassa kehittää opetusmateriaaleja näiden ryhmien omilla kielillä ja käyttää tieto- ja viestintätekniikkaa, jotta näitä ryhmiä kannustettaisiin oman kielen käyttöön.

Romanien yleissivistävän koulutuksen alalla toimivia laitoksia on mukana hankkeissa, joita komissio rahoittaa kansainvälisyyskasvatuksen sekä siirtotyöläisten, kiertolaisten ja liikkuvien ammatinharjoittajien lasten koulutuksen alalla.

Romanikieltä puhuvien sosiolingvistinen tilanne on erittäin monimutkainen. Kielestä on olemassa useita muunnoksia, jotka joissakin tapauksissa eivät ole keskenään ymmärrettäviä. Kontaktit valtaväestöjen puhumiin kieliin mutkistavat tilannetta. Lisäksi romaniyhteisöjen jäsenet ovat toisinaan sitä vastaan, että heidän kielestään kehitettäisiin vakioitu kirjoitusasu ja että sitä levitettäisiin kyseisiin yhteisöihin kuulumattomille. Nämä tekijät muodostavat esteitä, joita on joskus vaikea ratkaista romaniyhteisöjen kieliä ja kulttuureja käsittelevässä kouluopetuksessa.

Komissiolle on ilmoitettu romanikielen vakiointia koskevista aloitteista, mutta tähän mennessä komissio ei ole saanut tietoja, joiden mukaan olisi syntynyt vakiomuotoinen kieli, jonka kaikki Euroopassa sijaitsevat romaniyhteisöt hyväksyisivät.

Phare-ohjelmassa komissio on tukenut hankkeita, joiden tavoitteena on parantaa romanilasten sopeutumista normaaliin kouluympäristöön ja edistää romanien koulunkäyntiä tukemalla romanikielen ja -kulttuurin opetusta ja järjestämällä toisen mahdollisuuden tarjoavaa yleissivistävää koulutusta niille, jotka eivät ole suorittaneet oppivelvollisuutta loppuun. Hankkeita on toteutettu ja ollaan toteuttamassa monissa ehdokasmaissa, muun muassa Romaniassa, Bulgariassa ja Slovakiassa.